
Ministru kabineta rīkojums Nr. 414
Rīgā 2023. gada 4. jūlijā (prot. Nr. 34 59. §)
Antimikrobiālās rezistences ierobežošanas un piesardzīgas antibiotiku lietošanas plāns ''Viena veselība'' 2023.–2027. gadam
· 1. Apstiprināt Antimikrobiālās rezistences ierobežošanas un piesardzīgas antibiotiku lietošanas plānu ''Viena veselība'' 2023.–2027. gadam (turpmāk – plāns).
· 2. Noteikt Veselības ministriju par atbildīgo un Zemkopības ministriju par līdzatbildīgo institūciju plāna īstenošanā, uzdevumu izpildes koordinēšanā un pārraudzībā. Veselības ministrijai izveidot ekspertu darba grupu, kas izvērtē plānā iekļauto uzdevumu izpildes gaitu.
· 3. Veselības ministrijai sadarbībā ar Zemkopības ministriju sagatavot un veselības ministram līdz 2028. gada 1. novembrim iesniegt noteiktā kārtībā Ministru kabinetā plāna īstenošanas ietekmes izvērtējumu.
· 4. Veselības ministrijai un Zemkopības ministrijai plānā paredzēto pasākumu īstenošanu 2023. gadā nodrošināt atbilstoši piešķirtajiem valsts budžeta līdzekļiem. Jautājumu par papildu valsts budžeta līdzekļu piešķiršanu 2024. gadā plānā paredzēto pasākumu īstenošanai un turpmāk katru gadu izskatīt Ministru kabinetā gadskārtējā valsts budžeta un vidēja termiņa budžeta ietvara likumprojekta sagatavošanas un izskatīšanas procesā kopā ar visu ministriju un centrālo valsts iestāžu iesniegtajiem prioritāro pasākumu pieteikumiem atbilstoši valsts budžeta finansiālajām iespējām.

